Minimálne raz za mesiac (ideálne častejšie) je nutné kompletne celý spotrebič dôkladne vyčistiť a vydezinfikovať. Po každom cykle sa totižto v umývačke usádzajú rôzne nečistoty. Ide najmä o zvyšky jedla či vodný kameň, ktorý sa pravidelným používaním prirodzene tvorí. Na niektorých miestach v umývačke môže dokonca vlhkosť spôsobiť vznik plesne. Pri údržbe nezabudnite na filtre, ktoré sú náchylné na upchávanie jedlom i vodným kameňom. Ak by ste filtre nečistili, pri každom spustení cyklu vám budú v umývačke víriť a vracať sa na ďalšiu várku riadu, ktorú ste práve vložili do spotrebiča. Zamerajte sa taktiež na tesnenie okolo dverí umývačky, pretože tu pri každom cykle pôsobí vlhkosť, ktorá môže viesť k vzniku plesne. V rámci údržby skontrolujte trysky ramien, či nie sú zanesené a pozrite sa aj na hadicu, či nie je na niektorom mieste poškodená. Údržbu umývačky zakončite vonkajšími časťami, ktoré stačí pretrieť vlhkou handričkou.\r